Lav et referat af nedenstående tekst:

Tekst:
Det er en sag, der har rystet et ægtepar fra Aalborg. Inge og Thorkild Jensen har selv fundet frem til, at to ud af fire læger, har misbrugt deres stilling, i forbindelse med Inge Jensens indlæggelsesforløb i 2018. Inge Jensen var ude for et trafikuheld, som hun blev behandlet for på Aalborg Universitetshospital. I den forbindelse har to læger skaffet sig adgang til hendes journal, og kigget på oplysninger, der ikke var relevante i forbindelse med hendes behandling. De samme læger arbejder privat for forsikringsselskaber, og det har skabt utryghed hos ægteparret. Læs hele historien her: Bagindgang til patienters journaler Måden lægerne har fået adgang til oplysninger på, er via en såkaldt nødadgang. Ifølge Region Nordjylland er nødadgang en måde for læger at få adgang til patienters oplysninger, som ikke umiddelbart er nødvendige for deres aktuelle behandling. TV2 Nord har spurgt Region Nordjylland, hvorfor det overhovedet er muligt for læger at få adgang til patienters oplysninger, som ikke er relevante for deres behandling af patienten. Vi ville gerne have et interview med Regionsrådsformand, Ulla Astman, men det har hun afvist. Derfor har vi i stedet fået et skriftligt svar fra Region Nordjyllands Presseafdeling. Alle spørgsmål fra TV2 Nord og svar fra Region Nordjylland følger her. TV2 Nord: Hvad betyder ”nødadgang” i en patients journal? Svar fra Region Nordjylland: I regionens EPJ-system har den enkelte ansatte kun direkte adgang til de patienter, som er i aktuel behandling på den afdeling, hvor den ansatte er ansat. Undtagelsen er, at man også kan have direkte adgang til patienter, der er i aktuel behandling på afdelinger, som ens ansættelsesafdeling har et løbende samarbejde med, hvorfor den direkte adgang forventes ofte at være relevant. Adgang til patientjournaler tilhørende patienter, der er i aktuel behandling i andre dele af regionens hospitalsvæsen, eller patienter, der ikke er i aktuel behandling, kan kun ske ved at anvende nødadgang. Nødadgang er en funktionalitet i EPJ, hvor man indtaster CPR-nummeret på den patient, hvis patientjournal man ønsker at tilgå. Dvs. man skal kende CPR-nummeret på den patient, som man ønsker at foretage opslag på. Herefter skal man angive en begrundelse for, hvorfor man ønsker at tage nødadgang. Begrundelsen kan enten vælges ud fra en række foruddefinerede standardbegrundelser, alternativt kan man skrive en begrundelse selv (fritekstfelt). TV2 Nord: Efterlader opslag via ”nødadgang” ikke spor, som er tilgængelige via normal aktindsigt? Svar fra Region Nordjylland: Borgere kan henvende sig til Region Nordjylland med forskellige formål. En mulighed er at søge aktindsigt i sin patientjournal. Her får man udleveret en kopi af det sundhedsfaglige indhold af patientjournalen. Dette er beskrevet på denne side af regionens hjemmeside: https://rn.dk/sundhed/patient-i-region-nordjylland/dine-rettigheder-som-patient/indsigt-i-patientforloeb Hvilke ansatte, der har tilgået patientjournalen, fremgår ikke af selve patientjournalen. Det fremgår af logfiler i selve systemet. Logfiler fra regionens IT-systemer er ikke omfattet af reglerne om aktindsigt. Derfor er regionen ikke forpligtiget til at udlevere hverken logfiler fra IT-systemer eller konklusioner fra disse. Region Nordjylland har dog besluttet, at borgere, der ønsker at i få indsigt i, hvem der har foretaget opslag i deres patientjournal, kan henvende sig til Patientkontoret. Hvis det er dét, borgeren ønsker, så skal det præciseres. Hvis de henvender sig vedr. aktindsigt i patientjournalen, får de udelukkende indholdet af patientjournalen. Nødadgang efterlader, ligesom alle andre handlinger i systemet, en loglinje. TV2 Nord: Hvorfor har regionens sikkerhedssystem ikke fundet nævnte psykiaters uberettigede opslag i Inge Jensens journal? Svar fra Region Nordjylland: Region Nordjylland foretager hver måned systematisk logopfølgning i regionens EPJ-system. Her fokuseres der på en række forskellige mulige scenarier, hvor der kan være foretaget uberettigede opslag. Herudover foretages der stikprøver på de opslag, hvor der har været anvendt nødadgang. På grund af den begrænsede direkte adgang til patientjournaler anvendes nødadgang flere tusinde gange dagligt – helt berettiget. Det store antal opslag medfører, at det ressourcemæssigt ikke er muligt at lave logopfølgning på alle opslag fortaget via nødadgang. Da logopfølgningen kun omfatter et udsnit af de flere tusinde opslag, der foretages hver dag på regionens hospitaler, kan det ske, at eventuelle uberettigede opslag ikke opdages i logopfølgning. Regionen har generelt tillid til sine ansatte, herunder at de kun foretager de opslag, som er nødvendig for at løse de opgaver, som de har i forbindelse med deres ansættelse i Region Nordjylland. Tilsvarende er brugerstyringen i det nuværende EPJ, som beskrevet, stramt styret ift., at man kun har direkte adgang til de patienter, der er i aktuel behandling, og som man kan forventes at have et behov for at tilgå oplysninger om. Regionens logopfølgningssystem gennemgår alle opslag ud fra de definerede scenarier, hvorefter nogle af opslagene udvælges til nærmere undersøgelse. I perioden oktober 2020-marts 2021 har der hver måned været set nærmere på mellem ca. 100-250 opslag fundet med logopfølgningssystemet. For den måned, hvor der var færrest mistænkelige opslag, er tallet 6, og den måned, hvor der er flest er tallet 14. De mistænkelige opslag gennemgås efterfølgende af Personalejura, hvorefter det afklares, hvor mange af de mistænkelige opslag, der rent faktisk er uberettigede. TV2 Nord: To ud af fire læger, der har været betalt af et forsikringsselskab, for at lave lægeerklæringer i Inge Jensens sag har uberettiget skaffet sig adgang til hendes journal. Mener Region Nordjylland stadig, at det ikke er nødvendigt at foretage en kontrol ud over stikprøver? Og vil Region Nordjylland undersøge, om andre læger i privat regi har skaffet sig adgang til patientoplysninger via ”nødadgang”, som følge af denne sag? Svar fra Region Nordjylland: Forudsætningen er, at regionens ansatte er bekendt med, at de kun må foretage opslag, som er relevante for løsningen af de opgaver, som de har i forbindelse med deres ansættelse i Region Nordjylland. I regionens retningslinje om ”Adgang til helbredsoplysninger i patientjournalen og andre elektroniske systemer”, der senest er opdateret i august 2019, men som har eksisteret i en årrække, står der bl.a.: Der må under alle omstændigheder kun indhentes oplysninger i forbindelse med den patientbehandling eller de opgaver, som Region Nordjylland er ansvarlig for. Regionens ansatte må derfor ikke foretages opslag på sig selv, venner, familie, kolleger mv., selvom man har deres samtykke, medmindre man deltager i deres behandling. Medarbejdere, som udover at være ansatte i regionen, også har ansættelse hos private hospitaler/klinikker, må ikke benytte deres mulighed for at foretage opslag i Region Nordjyllands patientjournal eller andre af regionens elektroniske systemer, når de behandler en patient i privat regi. Dette gælder også, selvom de har patientens samtykke. Dette er, på baggrund af den igangværende sag, senest præciseret i en særskilt retningslinje målrettet de læger, der udarbejder speciallægeerklæringer, som er godkendt i Direktionen d. 16. februar 2021. Denne retningslinje tager højde for de relevante forhold, der gør sig gældende ift. lægernes overenskomstmæssige ret til at udøve bibeskæftigelse på hospitalerne. I den forbindelse skal man orientere sin nærmeste leder om, at man har en bibeskæftigelse, herunder arten af denne. Specifik logopfølgning, med henblik på at afklare hvorvidt læger har foretaget opslag i forbindelse med udarbejdelse af speciallægeerklæringer for forsikringsselskaber, vil være en kompleks ressourcemæssig stor opgave at gennemføre. Det vil kræve, at viden om, hvilke læger der har bibeskæftigelse, bliver sammenholdt med viden om, hvilke patienter disse læger har udarbejdet lægeerklæringer om. Regionen er ikke i stand til skabe et grundlag, hvorpå det er muligt at lave en sådan logopfølgning. TV2 Nord: Hvornår bruges ”nødadgang”? Svar fra Region Nordjylland: I nedenstående er der en oversigt over, hvilke standardbegrundelser for at tage nødadgang, der kan vælges i EPJ, samt i hvilke situationer de enkelte standardbegrundelser skal anvendes. Herudover er der fritekstmuligheden, der anvendes i de situationer, som standardbegrundelserne ikke dækker, herunder f.eks. akutte situationer.

Referat:
I en mail svarer Region Nordjylland på spørgsmål vedrørende lægers uberettiget brug af patientoplysninger. Ifølge regionen vil fuld kontrol være for stor en opgave.